Hoof van Bloem-spogskool van pligte onthefDeon Scheepers, hoof van Grey Kollege Sekondêre Skool in Bloemfontein. Foto: Facebook Deon Scheepers, hoof van Grey Kollege Sekondêre Skool in Bloemfontein, is deur die beheerliggaam van al sy beheerliggaam-pligte onthef. Henry Büchner, voorsitter van die skool se beheerliggaam, het in ŉ verklaring gesê dié “ingrypende bestuursbesluit” kom weens ŉ onherstelbare verbrokkeling van die vertrouensverhouding tussen Scheepers en die beheerliggaam. Volgens Büchner het alle pogings om die geskille tussen die twee partye te besleg op ŉ dooiepunt uitgeloop. “Daarom het die beheerliggaam op 15 Mei besluit om alle gedelegeerde beheerliggaam-bevoegdhede van mnr. Scheepers terug te trek,” lui die verklaring. Scheepers het in Januarie 2013 die leisels as skoolhoof by Johan Volsteedt oorgeneem. Volsteedt was van 1993 hoof van Grey Kollege, wat as een van die topskole in die land geag word, en dit was van meet af duidelik dat Scheepers groot skoene gehad het om vol te staan. Volgens berigte was daar egter jare lank onmin tussen Scheepers en die skoolbeheerliggaam. Büchner het nie in die verklaring uitgebrei oor die aard van die “geskille” met Scheepers wat tot dié besluit gelei het nie. Hy het wel verduidelik dat in ooreenstemming met die Suid-Afrikaanse Skolewet ŉ skoolhoof verantwoordelik is vir die bestuur van akademiese aktiwiteite by die skool, maar dat alle ander funksies, regte en bevoegdhede wat die skoolhoof uitoefen, deur die beheerliggaam aan hom gedelegeer word. “Hy moet hieroor en ook oor die plig van onderrig-bestuur aan die beheerliggaam verslag doen,” het Büchner gesê. “Die beheerliggaam se primêre doel is om ŉ omgewing te skep waar gehalte-onderrig kan plaasvind, maar waar die beheerliggaam vertroue in die skoolhoof verloor het, is dit nie meer moontlik nie. Dié ingrypende stap is dus geneem omdat die beheerliggaam te alle tye die skool, veral die leerders en die onderwysers, se beste belange eerste stel.” Volgens Büchner sal Jurie Geldenhuys as tydelike skoolbestuurder optree om die pligte waarvan Scheepers onthef is uit te voer totdat ŉ langtermyn-oplossing gevind kan word. “Dit beteken dat mnr. Geldenhuys alle skoolaktiwiteite, met die uitsondering van onderrig en leer, namens die beheerliggaam sal bestuur.” Luidens die verklaring sluit dié pligte onder meer in die bestuur van die skool se buite-kurrikulêre program soos sport en kultuur, die bestuur van die skool se finansies, die bestuur van die skool se terrein en bates insluitend die koshuis, bestuur van personeel ten opsigte van nie-akademiese aktiwiteite, asook interne en eksterne kommunikasie. “Mnr. Scheepers as werknemer van die Vrystaatse onderwysdepartement sal voortgaan met sy professionele plig as skoolhoof, beperk tot slegs dié bevoegdhede wat aan hom toegewys is in terme van die Skolewet,” het Büchner gesê. “Hierdie besluit is nie ligtelik geneem nie, maar ons kan u verseker dat ons uitsluitlik in die beste belang van elke seun, onderwyser en Oud-Grey opgetree het.”